 Sunday Igboho ranṣẹ sile: Mo ti n pada bọ nile o : Gbajumọ ajafẹtọọ-ọmọniyan nni, Oloye Sunday Adeyẹmọ, ẹni tawọn eeyan mọ si Sunday Igboho, ti sọ pe oun ti gba ominira lọwọ awọn alaṣẹ ijọba orile-ede Benin, ti wọn fọwọ ofin mu oun lati nnkan bii ọdun meji sẹyin bayii, ati pe igbakugba to ba wu oun lati kuro nilẹ ajoji ọhun loun maa ṣe bẹẹ, toun si maa wa silẹ wa.Igboho sọrọ ọhun di mimo lori ẹrọ ayelujara lọjọ Aiku, Sannde, ọjọ kẹjọ, oṣu Kẹwaa yii, lorileede Benin to wa.O ni, Mo ti gbominira lọwọ awọn alaṣẹ ijọba orile-ede Benin ti wọn fọwọ ofin mu mi lati nnkan bii ọdun meji sẹyin bayii, lọwọ yii, mo le kuro niluu Kotonu, ki n si maa lọ kaakiri orileede agbaye bo ṣe wu mi, koda, mi o ni i pẹẹ de silẹ wa mọ. Gbogbo ohun tawọn alaṣẹ orile-ede Benin ni ki n ṣe ni mo ti ṣe pata, ko sofin kankan ti wọn le fi de mi mọlẹ mọ rara bayii, wọn ti sọ pe mi o lufin orile-ede awọn mọ rara. Mo fi n da gbogbo awọn ololufẹ mi loju pe mo ti gba idande ati itusile lọwọ awọn alaṣẹ ijọba orileede Benin bayii.Bẹẹ o ba gbagbe, o ti to ọdun meji sẹyin bayii ti Igboho Ooṣa ti wa lẹyin odi, nibi tawọn alaṣẹ orileede Benin ti sọ pe o ṣẹ sofin ilẹ wọn.Wahala Igboho bẹrẹ lọdun 2021, nigba to n gbogun ti awọn Fulani darandaran kaakiri ilẹ Yoruba pe ki wọn kuro nilẹ wa. Igbesẹ rẹ yii ti ko dun mọ awọn alaṣẹ ijọba kọọkan ninu, paapaa ju lọ awọn Hausa to jẹ pe awọn lo wa nipo aṣẹ nigba naa lọhun lo di wahala si i lọrun.Lara ohun ti Igboho n sọ to n bi awọn alaṣẹ ijọba akoko naa ninu gidi ni pe ki ilẹ Yoruba da duro gẹgẹ bii orile-ede kan. Bẹẹ lo koro oju si irẹjẹ ati ijẹgaba awọn Fulani ni agbegbe Oke-Ogun. Eyi atawọn ohun miiran lo bi awọn alaṣẹ ijọba akoko ọhun ninu ti wọn fi ran awọn  DSS si i lati ilu Abuja, ti wọn si ya wọ ile rẹ to wa niluu Ibadan, nipinlẹ Ọyọ, ṣugbọn ti wọn ko ri i mu. Lara awọn ẹsun ti wọn fi kan an nigba naa ni pe o n ko nnkan ija ogun sinu ile rẹ.Ko pẹ rara sasiko naa toun paapaa fi sa kuro lorile-ede wa, to fẹẹ gba ilẹ Benin lọ siluu oyinbo, nibẹ ni wọn si ti fọwọ ofin mu un ju sahaamọ awọn ọlopaa ilu naa. 